**ORDIN**

**privind măsurile și procedurile pentru punerea în aplicare a Clasificării activităților din economia națională – CAEN Rev. 3, în ceea privește persoanele fizice și juridice supuse înregistrării în registrul comerțului și pentru completarea Anexelor 2a si 2b la Ordinul nr. 5307/C/2022 pentru aprobarea formatului formularului-tip de act constitutiv, a formatului cererii de înregistrare, a formatului, a elementelor de siguranţă şi a structurii certificatului de înregistrare, în formă letrică şi electronică, a modelului declaraţiei-tip pe propria răspundere cu privire la îndeplinirea condiţiilor de funcţionare/desfăşurare a activităţii, a modelului certificatului constatator privind înregistrarea declaraţiei pe propria răspundere cu privire la îndeplinirea condiţiilor de funcţionare/desfăşurare a activităţii şi a structurii identificatorului unic la nivel european - EUID**

**Ministrul Justiției,**

În temeiul prevederilor art. 78 alin. (1) și art. 103 alin.(1) lit. a) din Legea nr. 265/2022 privind registrul comerţului şi pentru modificarea şi completarea altor acte normative cu incidenţă asupra înregistrării în registrul comerţului, cu modificările și completările ulterioare, ale dispozițiilor art. 25128 alin. (1), art.25133 alin.(3), art.25135, art. 25147 alin. (1), art.25152 alin.(2), art.25154, art. 25167 alin. (1), art.25173 alin.(2), art.25175 din Legea societăților nr.31/1990, cu modificările și completările ulterioare, ale art.13 din Hotărârea Guvernului nr. 592/2024 privind organizarea și funcționarea Ministerului Justiției și ale Hotărârii Guvernului nr.656/1997 privind aprobarea Clasificării activităților din economia națională–CAEN, cucompletările ulterioare;

Având în vedere dispozițiile Ordinului Președintelui Institutului Național de Statistică nr.377/2024 privind actualizarea Clasificării activităților din economia națională – CAEN,

Emite prezentul

**ORDIN**

**Art. 1** – Actualizarea obiectului de activitate conform Clasificării activităţilor din economia naţională - CAEN Rev.3, denumită în continuare CAEN Rev.3, pentru profesioniștii supuși înregistrării în registrul comerțului potrivit art. 4 alin.(1) din Legea nr.265/2022 privind registrul comerțului și pentru modificarea și completarea altor acte normative cu incidență asupra înregistrării în registrul comerțului, cu modificările și completările ulterioare, se realizează de Oficiul Naţional al Registrului Comerţului, prin oficiile registrului comerţului, la cerere.

**Art. 2** – Pentru actualizarea obiectului de activitate conform CAEN Rev. 3, profesioniștii depun la oficiul registrul comerțului o cerere de înregistrare în care se precizează obiectul principal de activitate.

**Art. 3** – (1) După înregistrarea actualizării obiectului de activitate, oficiul registrului comerțului emite, cu titlu gratuit, un nou certificat de înregistrare, precum și informații punctuale la zi din registrul comerțului privind profesionistul care a făcut obiectul înregistrării în registrul comerțului conținând obiectul de activitate actualizat.

(2)Pentru activitățile autorizate anterior intrării în vigoare a prezentului ordin, în baza declaraţiilor-tip pe propria răspundere privind autorizarea funcţionării sau desfăşurării activitaţii, dovada actualizării obiectului de activitate confom CAEN Rev.3 se face cu certificatul de înregistrare însoțit de documentul ce cuprinde informațiile punctuale la zi din registrul comerţului, conținând obiectul de activitate actualizat.

**Art. 4 -** Certificatele de înregistrare și certificatele constatatoare emise de oficiile registrului comerțului, ca urmare a înregistrării datelor din declarația-tip pe propria răspundere privind autorizarea funcționării sau desfășurării activității rămân valabile până la data actualizării obiectului de activitate, potrivit prezentului ordin.

**Art. 5** – (1) CAEN-Rev. 3 se folosește pentru precizarea obiectului de activitate al profesioniștilor care solicită înmatricularea/înregistrarea în registrul comerțului după data intrării în vigoare a Ordinului Președintelui Institutului Național de Statistică nr.377/2024 privind actualizarea Clasificării activităților din economia națională – CAEN.

 (2) În celelalte cazuri, actualizarea obiectului de activitate potrivit CAEN REv. 3 se realizează pe măsura formulării unei cereri de înregistrare ce privește actualizarea obiectului de activitate, potrivit prezentului ordin, sau odată cu înregistrarea unei alte mențiuni în registrul comerțului.

**Art. 6** – Anexele 2a și 2b la Ordinul nr. 5307/C/2022 pentru aprobarea formatului formularului-tip de act constitutiv, a formatului cererii de înregistrare, a formatului, a elementelor de siguranță şi a structurii certificatului de înregistrare, în formă letrică şi electronică, a modelului declaraţiei-tip pe propria răspundere cu privire la îndeplinirea condiţiilor de funcţionare/desfăşurare a activităţii, a modelului certificatului constatator privind înregistrarea declaraţiei pe propria răspundere cu privire la îndeplinirea condițiilor de funcţionare/desfăşurare a activităţii şi a structurii identificatorului unic la nivel european – EUID, publicat în Monitorul Oficial al României, Partea I. nr. 1131 din 24 noiembrie 2022 se completează și se înlocuiesc cu anexele care fac parte integrantă din prezentul ordin.

  **Art. 7**  - Prezentul ordin se publică în Monitorul Oficial al României, Partea I.

 **Bucureşti ............2024**

**Ministrul Justiției**

**Alina – Ştefania GORGHIU**